des voert aen de scepen van loven als tot hoen goede die den selven scepenen
van derschoc ghaven een vonisse dat de voirs lijsbet jan smeets wijf was
hoe tocht aen de voirs goede hebben soude ende seiden voert de vors gebrueds
en hoeswagers bij hoen voersprake al waest dat de vors lijsbeth jan smeets
wijf inde tocht ghewijst waert vanden voirs goeden mids simpelen en crancke
verantwerden henric bogarts hoers vaders soe en meynden sij nochtan uut
hoen voirs erve niet ontvreemdt noch ontveerdt te sine daer hoer moeder
uut starf gelijc voirs es en daer hoer vader in bleef sittende als een tochte
hoewael dat sij aldus langhe gheswegen hadden dat was om dat sij den
vonissen onderhoerich wesen wouden ende sij buten lants gheweest hadden
en dat lijsbet smeets van live t doet nu comen wae Hier op antwerden
de voirs jan van stalle jan vanden elkelhoven en jan grieten met hoen ghe
leverden voersprake ende seiden dat jan wilen de smet voirgh de voirs
goede hi en sijn wijf te gade hielden en besaten doen sij lijfden en leefden
als hoer wittich erve en dat die goede den selven janne den smet bleve
en verstorven waen van sinen vorden en dat de selve jan de smet uut den selve
goeden starf als uut sinen wittigen erve en dat lijsbeth sijn wijf daer in
bleef settende als een tochtsse en dat boden sij te thoenen also sijt sculdich
waen te thoenen metten mynsten daer sij met liden mochten inden rechte
Oec seiden sij voert dat wel blijtte nae den vonisse dat uute den hoede
van loven comen was also de voirs gebruede selve kenden en lijdden
daer mede dat de voirs lijsbet smeets ghewijst was hoer tocht te
hebbene inde voirs goede dat hoer dat qualic hadde mogen geschien en
hadde jan de smet hoe man daer de goede af comen waen gheen erfman
geweest en dat de vors lijsbet smeets in hoer tocht gewijst wart dat bode
sij te thoenen metten vinders vanden hove daer de goede onder gelegen sijn
en oec met scepen van arschot die tvonis haelden aen de scepen van loven
Voert boden sij te thoene dat de voirs jan uuten broeke tot dies goede
dat sij beleidt waen de voirs goede wettelic ver getocht en vercrege
hadde jegen lijsbetten jans smeets wijf was voirs en jegen hoe erfgename
daer af dat hi goedinghe ende brieve hadde vanden hove daer de goede
onder gelegen sijn daer mede dat de voirs jan vanden stalle en sijn
medegesellen boden te thoenen voert seiden de selve jan vande stalle
en sijn medegesellen dat henric wilen bogt der voirs gebruede vad
de voirs goede hielt in hueringhen vanden voirs wilen janne den smet